لمملكة لمتحدة د بريطانيا لعظمى وإيرلاندا الشمالية (ب لينݣليزية United Kingdom of Great Britain and Northern Ireland), اللي معروفة بسميًت لمملكة لمتحدة, هي بلاد جات فالشمال لغربي د أوروپا. لمملكة لمتحدة تاتجمع بريطانيا لعظمى و إيرلاندا الشمالية. عندها حدود وحدا اللي أرضية وهي مع لجمهورية د إيرلاندا. من غير داكشي, تيحدًوها غي لبحورا: لمحيط لأطلسي و بحر الشمال و لكانال لينݣليزي و النفق د لمانش اللي تيربطها ب فرانسا. لمملكة لمتحدة ملكية دستورية وهي دولة تيحادية من عام 1800. فيها 4 د لأقاليم هوما: لينݣليز, سكوطلاندا, إيرلاندا الشمالية و ويلز. لحكومة لمركزية كاينة فلعاصمة لندن, ولكن كاين حكومات فلعواصم لمحلية تاهي, واللي هي: بيفاسط و كارديف و إيدينبرا. اللغة الرسمية هي لينݣليزية, وعاد كاين لغات وطنية بحال سكوطلاندية و لويلزية و لكورنية و لإيرلاندية. لمملكة لمتحدة كانت تاريخيا بلاد ستعمارية, ستعمرات كثر من الربع د لعالم, وهو اللي خلاها فواحد لوقت تكون أكبر إمبراطورية فالتاريخ, واللي خلا لينݣليزية لغة منتاشرة بزاف فلعالم وتاتهضر فبزاف د لبلدان. لمملكة لمتحدة عندها قتيصاد قوي, هو السادس فلعالم, وعندها الطاقة النووية. هي داخلة فبزاف د لمنظمات دولية بحال لأمم لمتحدة (عضو دائم ف مجلس لأمن) و منظمة التجارة لعالمية و حلف الشمال لأطلسي.